Broj: 711-I-1093-P-301-19/21-13-12

Zagreb, 21. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika****Jakova Vetme, općinskog načelnika Općine Klis,** na 127. sjednici, održanoj 21. svibnja 2021., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Jakova Vetme, općinskog načelnika Općine Klis, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao općinski načelnik Općine Klis te jedini član Skupštine trgovačkog društva Komunalno Klis d.o.o. donio odluku o imenovanju direktora navedenog trgovačkog društva 18. veljače 2015., bez prijedloga Općinskog vijeća Općine Klis.**

**II. Poziva se dužnosnik Jakov Vetma da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

**III. Postupak za odlučivanje o sukobu interesa protiv dužnosnika** **Jakova Vetme, općinskog načelnika Općine Klis, neće se pokrenuti,** **vezano za okolnosti načina zaposlenja Dušanke Glavine i Hrvoja Puljiza u Općini Klis, otvaranja gradske ljekarne u Klisu, načina korištenja službenog vozila Općine Klis, zaposlenja djelatnice u Narodnoj knjižnici i čitaonici u Klisu, kao i prodaju nekretnina u vlasništvu Općine Klis, s obzirom da iz prikupljenih podataka i dokumentacije ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 10. listopada 2019. zaprimilo neanonimnu prijavu mogućeg sukoba interesa podnesenu protiv dužnosnika Jakova Vetme, općinskog načelnika Općine Klis, koja je zaprimljena u knjizi ulazne pošte Povjerenstva pod brojem: 711-U-3472-P-301/19-01-5, povodom koje se vodi predmet broj P-301/19.

U prijavi se u bitnom navodi kako je dužnosnik Jakov Vetma za direktora trgovačkog društva Komunalno Klis d.o.o. postavio ………………, kako kaže, po susjedsko-stranačkoj liniji, te, kako je Općina Klis prodavala nekretnine u vlasništvu Općine, između ostalo, i ………………….. Nadalje, u prijavi se upućuje kako je ……………… u Općini zaposlena na „doživotni“ ugovor o djelu, dok joj je sin vijećnik HDZ-a, te kako je …………….., kao prometni redar, zaposlen u Općini, također po navodnoj rodbinskoj vezi. Prijavitelj nadalje navodi kako je dužnosnik Jakov Vetma na privatnoj svadbi prisustvovao sa službenim automobilom Općine. Isto tako, navodi se kako je Općina u prostoru u vlasništvu ………………. (općinskog vijećnika) otvorila ljekarnu. Također, u prijavi se upućuje na ……………….., predsjednika Općinskog vijeća koji je navodno mijenjao stranačku pripadnost, te koji navodno radi u općini po ugovoru o djelu, kao i to da navodno uzima novac od karata za ulaz u „Tvrđavu Klis“. Na kraju još upire na zapošljavanje djelatnice u Narodnoj knjižnici i čitaonici u Klisu, odnosno postavlja pitanje je li proveden natječaj, jesu li poštivana prava hrvatskih branitelja i sl.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Jakov Vetma povodom obnašanja dužnosti općinskog načelnika Općine Klis obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Jakov Vetma obnaša dužnost općinskog načelnika Općine Klis u svom trećem mandatu, od 21. svibnja 2021. Istu dužnost dužnosnik Jakov Vetma je obnašao i u prethodnom mandatu, od 2013. do 2017. te od 2017. do 2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Povjerenstvo je izvršilo uvid u izvadak iz sudskog registra Trgovačkog suda u Splitu te utvrdilo da je pod matičnim brojem subjekta: 060325881, OIB: 82766951440 upisano trgovačko društvo KOMUNALNO KLIS d.o.o. Osnivač predmetnog društva je Općina Klis. Pod podacima o osobama ovlaštenim za zastupanje društva navodi se ……………….., direktor, zastupa društvo pojedinačno i samostalno.

Povjerenstvo ukazuje kako odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.,dalje u tekstu: ZTD) propisuju postupak donošenja odluka skupština trgovačkih društava ,pa tako i odluka o imenovanjima članova tijela trgovačkih društava. Prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati.

Nadalje, čelnik izvršne vlasti jedinice lokalne ili regionalne samouprave ovlašten je na skupštinama trgovačkih društava u vlasništvu te jedinice glasovati za imenovanje članova nadzornog odbora i uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave ili Nadzornog odbora, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Na upit Povjerenstva trgovačko društvo Komunalno Klis se dopisom broj 711-U-1561-P-301-19/20-05-5 očitovalo da je ……………….. imenovan članom uprave - direktorom trgovačkog društva Komunalno Klis d.o.o. na sjednici skupštine trgovačkog društva Komunalno Klis d.o.o. koja je održana dana 18. veljače 2015.g. Odluku o njegovom imenovanju donio je načelnik općine Klis, Jakov Vetma, kao jedini član skupštine trgovačkog društva Komunalno Klis d.o.o.

Ovoj odluci skupštine trgovačkog društva Komunalno Klis d.o.o. prethodila je sjednica općinskog vijeća Općine Klis koja je održana dana 18. prosinca 2014.g i na kojoj sjednici je donesena odluka o osnivanju trgovačkog društva Komunalno Klis d.o.o.

U skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili osoba koju on opunomoći, pa je u tom smislu čelnik izvršne vlasti jedinice lokalne samouprave, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalan u imenovanju predstavnika jedinice u skupštini ovih trgovačkih društava, odnosno može imenovati sebe ili drugu osobu.

U postupku donošenja odluke o imenovanju ………………….. za člana uprave - direktora trgovačkog društva Komunalno Klis d.o.o. od strane skupštine trgovačkog društva Komunalno Klis d.o.o. sve je napravljeno u skladu sa odredbama Zakona o trgovačkim društvima, a što je u konačnici i dovelo do toga da je ova odluka provedena u sudskom registru nadležnog trgovačkog suda, navodi se u dopisu.

Nadalje navode, nakon primitka dopisa Povjerenstva od 13. ožujka 2020. kojim se traži očitovanje oko gore navedenih činjenica, upoznali su se sa dosadašnjom praksom Povjerenstva prema kojoj nije sporno da je čelnik izvršne vlasti jedinice lokalne samouprave ovlašten kao jedini član skupštine trgovačkog društava u isključivom vlasništvu te jedinice, donositi odluku o imenovanju člana uprave, ali i da donošenju odluke o imenovanju člana uprave na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. Zakona o sprječavanju sukoba interesa.

Međutim, ono na što žele skrenuti pozornost Povjerenstvu, jest činjenica da odredbe Zakona o sprječavanju sukoba interesa ne daju odgovor na slijedeće pitanje: što se događa u slučaju da skupština trgovačkog društava u isključivom vlasništvu jedinice lokalne samouprave ne prihvati prijedlog predstavničkog tijela iste jedinice lokalne samouprave i ne imenuje za člana uprave - trgovačkog društva, osobu koju je predložilo predstavničko tijelo; što ako unatoč tom prethodnom prijedlogu, skupština tog trgovačkog društva (odnosno čelnik izvršne vlasti kao jedini član skupštine) imenuje drugu osobu.

Ako je smisao odredbe članak 15. stavka 2. Zakona o sprječavanju sukoba interesa da se članove upravnih tijela i nadzornih odbora trgovačkih društava u kojima jedinica lokalne i područne (regionalne) samouprave ima dionice ili udjele u vlasništvu (kapitalu društva) imenuje u skladu sa prethodnim prijedlogom predstavničkog tijela, tko onda u stvari na kraju imenuje te osobe - skupština društva ili predstavničko tijelo jedinice lokalne samouprave. Ako je njihova odluka (predstavničkog tijela) obligatorne naravi za skupštinu trgovačkog društva i ako se skupština trgovačkog društva treba takvoj odluci pokoriti, onda smo derogirali ovlasti skupštine trgovačkog društva (i to ne statutom tog društva) već zakonskom odredbom, navode u dopisu.

Postavljaju pitanje gdje je onda tu samostalnost u odlučivanju čelnika izvršnog tijela jedinice lokalne samouprave sukladno odredbama članka 48. stavka 1. točke 6. Zakona o lokalnoj i područnoj (regionalnoj) samoupravi, kao i je li moguće istovremeno poštovati odredbu članka 15. stavka 2. Zakona o sprječavanju sukoba interesa, s jedne strane, i donijeti odluku o imenovanju za člana uprave - trgovačkog društva koja je suprotna prijedlogu predstavničkog tijela jedinice lokalne samouprave, s druge strane. Ako nije moguće, koja je onda uopće uloga skupštine trgovačkog društva u ovom primjeru, odnosno čelnika izvršne vlasti jedinice lokalne samouprave, ističu. S druge strane, ako je cilj ove odredbe da se samo „ispoštuje procedura“ ili ako je moguće da skupština samostalno donosi odluke, ali je bitno da postoji prijedlog kojeg se ne mora prihvatiti, radi li se onda o pretjeranom (ekscesivnom) formalizmu u odlučivanju koje postoji onda kad su pravna stajališta proizvod "mehaničke" primjene pozitivnog prava, bez uzimanja u obzir konteksta i bez sagledavanja pravnog problema kao jedinstvene cjeline.

Imajući u vidu sve gore navedeno, Općinsko vijeće Općine Klis je na sjednici održanoj 18. prosinca 2014., ovlastilo načelnika Općine Klis (Jakova Vetmu) da donese odluku o imenovanju uprave tog trgovačkog društva (uprave u sastavu od jednog člana) te je na temelju takve odluke Općinskog vijeća, skupština trgovačkog društva Komunalno Klis d.o.o. 18. veljače 2015. imenovala ………………… članom uprave - direktorom tog trgovačkog društva.

Ovakvim načinom postupanja, smatraju da je poštovana odredba članka 15. stavka 2. Zakona o sprječavanju sukoba interesa s jedne strane i zadržana samostalnog u odlučivanju načelnika općine Klis s druge strane.

Podredno, ako na kraju ovog postupka Povjerenstvo ipak utvrdi da je u konkretnom slučaju došlo do povrede odredbi Zakona o sprječavanju sukoba interesa, smatraju da se takva povreda sastojala od formalne povrede zakona bez opasnosti od stvarnog sukoba interesa u smislu članka 2. Zakona o sprječavanju sukoba interesa.

Na upit Povjerenstva jesu li koji od zaposlenika ustrojstvenih odjela Općine Klis u Općini zaposleni temeljem ugovora o djelu i koji su to zaposlenici, je li Općina Klis u posljednjih par godina prodavala nekretnine (zemljište) koje su u vlasništvu Općine i je li pritom proveden javni natječaj te koji su krajnji rezultati istog, ima li Općina Klis u svom vlasništvu službeno vozilo, koje je to vozilo i kada je kupljeno te je li regulirano korištenje tog službenog vozila, na koji način i kojim aktom, Općina Klis se očitovala dopisom KLASA: 021-05/20-01/01, URBROJ: 2180/03-01/20-155. U predmetnom dopisu navodi sljedeće:

U Općini Klis trenutno su dvije osobe s kojima je sklopljen ugovor o djelu.

Općina Klis je prodavala nekretnine (građevinsko zemljište), koje su u vlasništvu ove jedinice lokalne samouprave, pri čemu je poštovana zakonska procedura, tj. provedeni su javni natječaji, koji su rezultirali zaključivanjem Ugovora o kupoprodaji sa ponuditeljima.

U prilozima dopisu za svaki navedeni postupak prodaje zemljišta pojašnjavaju postupak prodaje:

- da bi se pokrenuo postupak prodaje, potrebno je da općinsko vijeće donese Odluku o pokretanju postupka prodaje.

- zatim, povjerenstvo za provođenje postupka prodaje nekretnina na osnovi Odluke općinskog vijeća donosi Zaključak o raspisivanju javnog natječaja (koji se objavljuje na službenoj web stranici i dnevnom listu - u ovom slučaju Slobodna Dalmacija).

- istekom roka za podnošenje ponuda, povjerenstvo utvrđuje pravodobnost i pravovaljanost prispjelih ponuda. U ovom postupku pravo prisustvovanja imaju i sami ponuditelji-što je u većini postupaka i bio slučaj, te isti nisu imali primjedbi (potvrđuje se zapisnikom sjednice povjerenstva i potpisima prisutnih).

- potom se saziva sjednica općinskog vijeća gdje povjerenstvo izvještava vijećnike o rezultatima prodaje nekretnina, te se donosi Odluka o usvajanju/neusvajanju, te se zaključuje ugovor o kupoprodaji između prodavatelja i ponuditelja.

Općina Klis u svom vlasništvu ima ukupno 3 vozila: Opel Astra (kupljena u rujnu 1998. god.) - vozilo se koristi u svrhu provođenja projekta ,,Zaželi“, gdje je Općina Klis glavni nositelj u partnerstvu sa 3 susjedne općine; Renault Laguna ( kupljeno u srpnju 2014. god.) - vozilo koristi komunalni redar Općine Klis, te Peugeot 208 (kupljeno u siječnju 2019.god.), kojim se koriste službenici Općine Klis. Korištenje navedenih vozila je regulirano Pravilnikom o korištenju službenog automobila („Službeni vjesnik Općine Klis", br. 2/19).

Prilikom čitanja dokumentacije priložene ovom dopisu, Povjerenstvo je utvrdilo, uvidom u Zapisnik s 10. sjednice Općinskog vijeća Općine Klis održane 03. svibnja 2018., da se pod točkom 14. raspravljalo o prihvaćanju Prijedloga Odluke o kupnji nekretnine označene kao čest. zem. ………. K.O. … u vlasništvu ………….., pok. …., u svrhu formiranja javnog pristupnog puta.

Slijedom navedenog, Povjerenstvo je uvidom, na temelju ovlaštenja, izvršilo uvid u Matice rođenih te utvrdilo kako imenovani ………………… i dužnosnik Jakov Vetma nemaju iste roditelje, slijedom čega nije utvrđeno da su u srodstvu toj liniji, a zatim se obratilo dopisom Ministarstvu uprave, s upitom jesu li imenovani u krvnom srodstvu.

Ministarstvo uprave se dopisom KLASA: 223-02/21-05/278, URBROJ: 251-07-22/1-21-2 očitovalo da je za …………….. OIB …………… i Jakova Vetmu OIB ……………. utvrđeno da nisu otac i sin, odnosno aplikacija nema mogućnosti pretraživanje po srodstvu.

U vezi zaposlenja i Ugovora o djelu zaposlenika Općine Klis, …………….. i ……………….. Povjerenstvo nije uočilo nepravilnosti, niti je utvrđena bilo kakva osobna ili interesna povezanost dužnosnika Jakova Vetme s navedenim zaposlenicima.

Vezano za navode otvaranja nove ljekarne u Klisu, uvidom u članak naslova „Otvorena ljekarna u Klisu“ objavljenog na stranicama Općine Klis utvrđeno je da je ljekarna Splitsko-dalmatinske županije otvorila novu ljekarničku jedinicu u središtu Klisa, na Megdanu uz samu zgradu općinske uprave. Slijedom navedenog, Povjerenstvo nije utvrđivalo u čijem je vlasništvu prostor u kojem je otvorena ljekarna, budući da Općina Klis nije sudjelovala u procesu otvaranja predmetne ljekarne, već se radilo o ljekarni Splitsko-dalmatinske županije.

Što se tiče navoda koji se odnose na kupnju nekretnine ………………. od Općine Klis, utvrđeno je da je s Zapisnikom s 9. sjednice Općinskog vijeća Općine Klis održane dana 21. veljače 2018. definiran prihvat ponude ponuditelja ………………. koji je ponudio kupovnu cijenu od 545,00 kn po m2 za kupnju nekretnine označene kao dio čest.zem. ………… k.o. Klis, lik J površine ….. m2. Pritom iz navedene dokumentacije proizlazi da je postupak kupoprodaje zemljišta proveden prema istim uvjetima kao i prema svim drugim kupcima te nije uočeno nepravilnosti ili određenih povoljnijih uvjeta kupoprodaje.

Vezano za navodno korištenje službenog automobila u privatne svrhe, uvidom u Pravilnik o korištenju službenog automobila od 12. lipnja 2019. utvrđeno je da pravo na korištenje službenog automobila 24 sata dnevno pripada općinskom načelniku i zamjeniku općinskog načelnika. Budući da Povjerenstvu u prijavi nije priloženo dovoljno okolnosti na temelju kojih bi se mogle utvrđivati daljnje činjenice mogućeg sukoba interesa u smislu nazočnosti na nečijoj svadbi, i to dolaskom službenim automobilom, Povjerenstvo utvrđuje kako iz podataka kojima raspolaže ne proizlazi da je u postupanju navedenog dužnosnika došlo do moguće povrede odredbi ZSSI-a.

Povjerenstvo na kraju napominje kako je prijava, pisana rukom, bila vrlo neprecizna i izrazito paušalnih navoda koje nije bilo moguće preciznije dopuniti, kao niti provjeriti osobnu, interesnu ili kakvu drugu vrstu povezanosti, budući da se radilo o anonimnoj prijavi.

Slijedom navedenog, s obzirom da iz prikupljene dokumentacije vezano za okolnosti načina zaposlenja ……………… i ………………. u Općini Klis, otvaranja gradske ljekarne u Klisu, način korištenja službenog vozila Općine Klis, zaposlenje djelatnice u Narodnoj knjižnici i čitaonici u Klisu, kao i prodaju nekretnina u vlasništvu Općine Klis, ne proizlazi da je u postupanju navedenog dužnosnika došlo do moguće povrede odredbi ZSSI-a, donesena je odluka kao što je navedeno u točki II izreke ovog akta.

Nadalje, iz prikupljenih podataka i dokumentacije Povjerenstvo je steklo saznanja koja upućuju da je dužnosnik Jakov Vetma u obnašanju dužnosti općinskog načelnika Općine Klis, počinio povredu članka 15. stavka 2. ZSSI-a, koja proizlazi iz okolnosti da je kao predsjednik Skupštine trgovačkog društva KOMUNALNO KLIS d.o.o. donio odluku o imenovanju direktora navedenog trgovačkog društva 18. veljače 2015., bez prijedloga Općinskog vijeća Općine Klis. Stoga je, na temelju članka 39. stavka 1. ZSSI-a, donesena odluka kao u točki I. izreke.

Sukladno članku 39. stavku 3. ZSSI-a, u točki II. izreke poziva se dužnosnik Jakov Vetma da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku I. ove odluke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Jakov Vetma, elektronička dostava
2. Objava na internetskoj stranici Povjerenstva
3. Pismohrana